前起居舍人何資深竹光酒法奇甚近得其法釀成以餉李仁甫
作者：晁公遡
朝代：宋

paragraphs: 舊聞蜀酒濃，今乃舉此觴。
可憐如甘言，難置烈士腸。
近者營糟丘，始傳柱下方。
青菽爲麴糵，碧蓼有微芳。
調和火齊得，泉潔器甚良。
釀成酌樽中，盎盎流瓊漿。
味勝松醪春，色作竹露光。
知君却奇溫，苫冷卧欲僵。
五十不致毀，無徹桂與薑。
强起爲我飲，季冬天雨霜。